Document ID: 32012R1049

KOMISSION ASETUS (EU) N:o 1049/2012,
annettu 8 päivänä marraskuuta 2012,
Euroopan parlamentin ja neuvoston asetuksen (EU) N:o 1333/2008 liitteen II muuttamisesta siltä osin kuin on kyse polyglysitolisiirapin käytöstä useissa eri elintarvikeryhmissä
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon elintarvikelisäaineista 16 päivänä joulukuuta 2008 annetun Euroopan parlamentin ja neuvoston asetuksen (EY) N:o 1333/2008 (1) ja erityisesti sen 10 artiklan 3 kohdan ja 30 artiklan 5 kohdan,
sekä katsoo seuraavaa:
(1)
Asetuksen (EY) N:o 1333/2008 liitteessä II vahvistetaan unionissa elintarvikkeissa käytettäväksi hyväksyttyjen elintarvikelisäaineiden luettelo ja niiden käyttöä koskevat edellytykset.
(2)
Tätä luetteloa voidaan muuttaa elintarvikelisäaineiden, elintarvike-entsyymien ja elintarvikearomien yhtenäisestä hyväksymismenettelystä 16 päivänä joulukuuta 2008 annetussa Euroopan parlamentin ja neuvoston asetuksessa (EY) N:o 1331/2008 (2) tarkoitetun menettelyn mukaisesti.
(3)
Unionissa hyväksyttyjen elintarvikelisäaineiden luettelo voidaan asetuksen (EY) N:o 1331/2008 3 artiklan 1 kohdan nojalla saattaa ajan tasalle joko komission aloitteesta tai asiaa koskevan hakemuksen johdosta.
(4)
Polyglysitolisiirapin käytön hyväksymisestä useissa eri elintarvikeryhmissä on tehty hakemus, ja se on toimitettu jäsenvaltioiden saataville.
(5)
Euroopan elintarviketurvallisuusviranomainen on arvioinut polyglysitolisiirapin turvallisuutta elintarvikkeiden lisäaineena käytettynä (3). Se katsoo, että polyglysitolisiirapista saatavilla olevat kemialliset ja toksikologiset tiedot eivät ole riittäviä hyväksyttävän päivittäisen saannin määrittämiseksi. Se kuitenkin katsoo saatavilla olevien tietojen perusteella, että ei ole osoituksia siitä, että ehdotettuihin käyttötarkoituksiin ja käytettäviin määriin liittyisi turvallisuusriskiä.
(6)
Polyglysitolisiirapin käytölle vaihtoehtoisena polyolina muille jo hyväksytyille polyoleille on olemassa tekninen tarve. Polyglysitolisiirapin makeusvaikutus on pienempi, ja se lisää sellaisten tuotteiden, joiden energiapitoisuutta on vähennetty tai jotka ovat sokerittomia, massaa, läpikuultamattomuutta, sitovuutta ja stabiliteettia. Näin ollen on aiheellista sallia polyglysitolisiirapin käyttö elintarvikeryhmissä, joihin sen käyttöä haetaan, ja antaa kyseisen elintarvikelisäaineen E-numeroksi E 964.
(7)
Euroopan parlamentin ja neuvoston asetuksen (EU) N:o 1333/2008 liitteen II muuttamisesta vahvistamalla unionissa hyväksyttyjen elintarvikelisäaineiden luettelo 11 päivänä marraskuuta 2011 annetun komission asetuksen (EU) N:o 1129/2011 (4) siirtymäsäännösten mukaan unionissa elintarvikkeissa käytettäväksi hyväksyttyjen elintarvikelisäaineiden luetteloa ja niiden käyttöä koskevia edellytyksiä käsittelevää liitettä II sovelletaan 1 päivästä kesäkuuta 2013. Jotta polyglysitolisiirapin käyttö kyseisissä elintarvikeryhmissä voidaan sallia ennen kyseistä päivämäärää, kyseisen elintarvikelisäaineen osalta on tarpeen vahvistaa aikaisempi soveltamispäivä.
(8)
Sen vuoksi asetuksen (EY) N:o 1333/2008 liitettä II olisi muutettava.
(9)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,
ON HYVÄKSYNYT TÄMÄN ASETUKSEN:
1 artikla
Muutetaan asetuksen (EY) N:o 1333/2008 liite II tämän asetuksen liitteen mukaisesti.
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 8 päivänä marraskuuta 2012.

Labels: 0
3
17